আসাদ ও তারিকের মতো প্রতিদিনই হাজার হাজার যাত্রী সময় বাঁচাতে জীবনের ঝুঁকি নিয়ে পদ্মা পার হচ্ছেন মাওয়া-কেওড়াকান্দি রুটে। স্থানীয় পুলিশের তথ্যমতে, গত এক বছরেই স্পিড বোট উল্টে নদীতে ডুবে মারা গেছে বা নিখোঁজ হয়েছে ৫০ জনের অধিক ব্যক্তি। কিন্তু স্পিড বোট চলাচলে নিযুক্ত ড্রাইভারসহ অন্যরা কেউই স্বীকার করলেন না যে স্পিড বোট উল্টানোর কথা এবং মানুষের মৃত্যুর কথা। তবে মাওয়া ঘাটের বিভিন্ন দোকানদার ও স্থানীয় বাসিন্দাদের সঙ্গে কথা বলে জানা গেল, স্পিড বোটে ঝুঁকিপূর্ণ চলাচলের সময় স্পিড বোট উল্টে প্রায়ই মানুষের মৃত্যু ঘটে। কিন্তু এর জন্য কোনো শাস্তিমূলক ব্যবস্থা নেয়া হয় না কখনোই।